જીએસટી અંગે વાત કરતાં તેમણે કહ્યું હતું કે, જીએસટી કાઉન્સિલની બેઠકમાં કેટલાક મહત્વપૂર્ણ નિર્ણયો લેવાયા છે. પરમદિવસે વધુ એક બેઠક મળશે. ટેક્સની કમાણી વધતા ટેક્સ સ્લેબમાં પણ ઘટાડો કરવામાં આવશે. જીએસટી કાઉન્સિલમાં લેવાયેલા તમામ નિર્ણયો સર્વસંમતિથી લેવામાં આવ્યા છે, જેમાં તમામ રાજ્યોના મંત્રીઓ પણ હાજર હતા. વેપારીઓએ એક સૂરે જીએસટીનું સમર્થન કર્યું હતું. ભારતમાં ટ્રાન્સફોર્મેશન જર્નીની શરૂઆત થઇ છે, આ જર્ની પ્રમાણિક સરકાર, પ્રમાણિક રાજકારણ અને પ્રમાણિક અર્થતંત્રની છે. આજે કર્મચારીઓના પગાર સીધા તેમના બેંક ખાતામાં જમા થાય છે, જેનો ફાયદો એ છે કે લગભગ 1 કરોડ 30 લાખ વ્યક્તિઓ આજે ઇએસઆઇની સ્વાસ્થ્ય લાભ યોજના સાથે જોડાયેલા છે. વર્ષ 2022 સુધીમાં જે ન્યૂ ઇન્ડિયાની કલ્પના કરવામાં આવી છે, જે ભ્રષ્ટાચારમુક્ત હોય, જ્યાં સારું શિક્ષણ અને સ્વાસ્થ્ય સેવાઓ હોય, દરેક પાસે ઘર હોય, 24 કલાક વીજળી હોય, સ્વચ્છ પાણી હોય; આ તમામ માપદંડો પર ગુજરાતે ઐતિહાસિક પ્રગતિ કરી છે.